พาณิชย์ลพบุรี!!! จัดกิจกรรม “ไทยช่วยไทย ลดภาระค่าครองชีพ” ครั้งที่ 2 จุดจำหน่ายที่ 2 ลดราคาสินค้าสูงสุด 40% ช่วยประชาชนลดค่าครองชีพกว่า 37,000 บาท

วันที่ 4 พฤศจิกายน 2569 เวลา 10.00 น. นายศุภสัณห์ ศิลป์ชูศรี พาณิชย์จังหวัดลพบุรี พร้อมด้วยเจ้าหน้าที่กลุ่มกำกับและพัฒนาเศรษฐกิจการค้า จัดกิจกรรมจำหน่ายสินค้าราคาประหยัด ภายใต้โครงการ “ไทยช่วยไทย ลดค่าครองชีพ” ประจำปีงบประมาณ พ.ศ. 2570 ครั้งที่ 2 จุดจำหน่ายที่ 2 ณ วัดหินปักทุ่ง ตำบลหินปัก อำเภอบ้านหมี่ จังหวัดลพบุรี

โดยนำสินค้าอุปโภคบริโภคที่จำเป็นต่อการดำรงชีพ อาทิ น้ำมันพืช น้ำตาลทราย ไข่ไก่ ข้าวสารหอมมะลิ น้ำปลา ผงซักฟอก น้ำยาล้างจาน น้ำยาล้างห้องน้ำ และสินค้าอุปโภคบริโภคอื่น ๆ มาจำหน่ายในราคาต่ำกว่าท้องตลาดประมาณร้อยละ 20–40 เพื่อช่วยลดภาระค่าใช้จ่ายและบรรเทาความเดือดร้อนให้แก่ประชาชน

ในการนี้ ได้รับเกียรติจากนางสาวกนิษฐา จิระพันธุ์วาณิช ประธานหอการค้าจังหวัดลพบุรี และนางสาวภริน แจ้งวงษ์ ประธาน YEC หอการค้าจังหวัดลพบุรี ร่วมตรวจเยี่ยมการจัดกิจกรรม

สรุปผลการดำเนินงาน มีประชาชนเข้าใช้บริการจำนวน 280 คน มียอดจำหน่ายสินค้ารวม 100,543 บาท สามารถช่วยลดภาระค่าครองชีพให้แก่ประชาชนได้ 37,835 บาท หรือคิดเป็นร้อยละ 38 ทั้งนี้ เมื่อรวมผลการดำเนินงานสะสม มีมูลค่าการจำหน่ายสินค้ารวมทั้งสิ้น 184,056 บาท และสามารถลดภาระค่าครองชีพให้แก่ประชาชนได้รวม 73,670 บาท

สำนักงานพาณิชย์จังหวัดลพบุรีมุ่งมั่นดำเนินมาตรการลดภาระค่าครองชีพอย่างต่อเนื่อง เพื่อให้ประชาชนสามารถเข้าถึงสินค้าอุปโภคบริโภคที่จำเป็นในราคาประหยัดอย่างทั่วถึง

ข่าว : สำนักงานประชาสัมพันธ์จังหวัดลพบุรี 

